சாதி மறு! சண்டையொழி

சாதி மறு! சண்டையொழி வித்யாசாகர் சதையறுக்கும் பச்சைவாசம் ஐயோ சாதிதோறும் வீசவீச, தெருவெல்லாம் சிவப்புநாற்றம் முட்டாள்கள் மேல்கீழாய் பேசப்பேச! மாக்க ளூடே சாதி வேறு மண்ணறுக்கும் சாதி வேறு மனிதங்கொல்லும் சாதியெனில் – அதைச் சாக்கடையில் விட்டெறிடா! பெற்றவயிற்றில் மூண்ட நெருப்பு வெற்று சாதிக்காய் மூண்டதுவே, பத்துமாதம் சுமந்த நெஞ்சில் – தீண்டாமை தகதிமிதோம் ஆடுதுவே; ஐயகோ பூமிப் பந்தை அற்பசாதி அறுத்திடுமோ ஓட்டைத்தட்டில் வறுமையென்றால் உயிர்க்கொண்டு அடைத்திடுமோ..? வீட்டுக்குவீடு சாதிப்பேச்சு ஊரெல்லாம் ரெண்டாப் போச்சே, அடேய்; மனிதத்தை விற்காதே, நில் இனி மிருகங்களே காரி உமிழும்! மிச்சத்தை மீட்கவேனும் மனிதர்களாய் ஒன்று கூடு, அங்கே ஆடையற்று கூட நில் சாதியோடு நின்று விடாதே; சாதியை விடு.. சாதி போகட்டும் விடு.. ஓ மனிதர்களே வா’ என் மனிதர்களே வா “நான் சாதியற்றவன்” சொல் “நான் சாதியற்றவன்” சாதியற்ற இடத்தில்தான் நாளை மனிதர்கள் மனிதர்களாகப் பிறக்கக் கூடும், மழை நிலா காற்று போல நாமும் மனிதர்களாக பிறப்போம்; மனிதர்களாக மட்டுமே மடிவோம்!